Bugun, 18 avgust kuni Rio Olimpiadasining erkin kurash musobaqalariga qur’a tashlash marosimi bo‘lib o‘tadi. Aynan bugun 57 va 74 kg vazn toifalarida O‘zbekiston sharafini himoya qiluvchi Abbos Rahmonov va Bekzod Abdurahmonov o‘z raqiblarini bilib olishadi. 57 kg vaznda Abbos Rahmonov gilamga chiqadi. Respublika olimpiya zaxiralari kolleji o‘quvchisi bo‘lgan Abbos Rahmonov ilk bor to‘rt yillikning eng nufuzli musobaqasida ishtirok etadi. 74 kg vazn toifasida esa medallar uchun asosiy da’vogarlardan biri bo‘lgan Bekzod Abdurahmonov o‘z imkoniyatini sinovdan o‘tkazadi.